PTG วอลุ่มทะลัก! บวกแรง 6% รับแผนเข้าชิงรฟฟ.ขยะชุมชน-จับตาประกาศงบฯ Q4 ออลไทม์ไฮ
PTG วอลุ่มทะลัก! บวกแรง 6% เตรียมส่ง "พลังงานพัฒนา 5" ลงทุน 1 พันลบ. ตั้งโรงไฟฟ้าขยะ
18 ก.พ. 2564

ผู้สื่อข่าวรายงานว่า บริษัท พีทีจี เอ็นเนอยี จำกัด (มหาชน) หรือ PTG ณ เวลา 15.00 น. อยู่ที่ 19.50 บาท บวก 1.20 บาท หรือ 6.56% ด้วยมูลค่าซื้อขาย 2.02 พันล้านบาท ราคาหุ้นนิวไฮในรอบ 4 เดือนโดยเทียบตั้งแต่ราคาหุ้นอยู่ที่ระดับ 19.50 บาท เมื่อวันที่ 8 ต.ค.63

นายรังสรรค์ พวงปราง ผู้ช่วยกรรมการผู้จัดการใหญ่ บมจ.พีทีจี เอ็นเนอยี (PTG) เปิดเผยว่า บริษัทเตรียมความพร้อมเข้ายื่นข้อเสนอโครงการโรงไฟฟ้าขยะชุมชน เทศบาลเมืองบ้านพรุ อ.หาดใหญ่ จ.สงขลา ภายใต้การดำเนินงานของ บริษัท พลังงานพัฒนา 5 จำกัด ซึ่งเป็นบริษัทย่อยของ PTG โดยจะเป็นโรงไฟฟ้าขนาดกำลังผลิต 6 เมกะวัตต์ ตั้งอยู่ในพื้นที่บ่อขยะที่มีปริมาณขยะ ราว 400 ตัน/วัน คาดว่าจะใช้เงินลงทุนราว 1 พันล้านบาท ใช้เวลาก่อสร้างราว 1 ปีครึ่ง
โครงการดังกล่าวได้ผ่านการคัดเลือกในขั้นตอนของกระทรวงมหาดไทยแล้ว อยู่ระหว่างรอกระทรวงพลังงานประกาศเปิดรับซื้อไฟฟ้าจากขยะชุมชนเพิ่มเติม คาดว่าจะเป็นกลางปี 64 นี้ นอกจากนั้นบริษัทยังมองโอกาสลงทุนโครงการโรงไฟฟ้าขยะในเทศบาลแห่งอื่น ๆ ด้วย
บล.เคจีไอ ระบุในบทวิเคราะห์ว่า  PTG* (เป้าพื้นฐาน 21.2 บาท) 1) ประเมินแนวรับ 18.5 บาท / แนวต้าน 19.3 – 20.0 บาท (สำหรับนักลงทุนที่ซื้อตามที่เคยแนะนำมาก่อนหน้า แนะนำ “Let profit run” โดยกำหนด Trailing stop 18 บาท) 2)
ประเมินแนวโน้มผลการดำเนินงานไตรมาส 4/2563 จะเด่น (ลุ้นทำสถิติสูงสุดใหม่) โดยเฉพาะจากธุรกิจไบโอดีเซล (GGC* ที่ทำธุรกิจไบโอดีเซลรายงานกำไรไตรมาส 4/63 ดีกว่าคาด +74% จากกำไรสต๊อกธุรกิจไบโอดีเซล) 3) PE ปี 2564 ต่ำเพียง 16.7 เท่า Laggard OR ที่ PE สูงถึง 43 เท่า